Porin perusturvakeskus
Tartuntatautiterveydenhoitaja puh. 044- 701 3550

SYYHYTIEDOTE HUOLTAJILLE

Lapsenne ryhmän/luokan lapsella on todettu syyhy. Pyydämme Teitä tarkkailemaan lastanne ja jos huomaatte oireita, hoitamaan syyhyn alla olevin ohjein.

Syyhyn aiheuttaa vaivoin silmin havaittava syyhypunkki, joka on vain ihmisen loinen. Tartunta tapahtuu toistuvassa tai tiiviissä ihokosketuksessa henkilöstä toiseen, erityisesti sängyn lämmössä, mutta ei niin lyhytkestoisessa kontaktissa kuin kättely. Punkki elää ihon ulkopuolella 1-2 päivää, joten tartunta tekstiilien kautta on mahdollista, mutta harvinaisempaa. Oireet alkavat 3-6 viikon kuluttua ensitartunnasta ja muutaman päivän kuluttua uusintatartunnasta, mutta koska syyhy tarttuu jo ennen oireiden alkamista, ajankohtaa on vaikea määrittää. 

Tyypillisin oire on iltaisin ja öisin vaivaava kutina etenkin sormenväleissä, ranteissa ja pakaraseudussa. Raapimisjälkiä voi löytyä ja iho olla ärtynyt. Kasvoja lukuun ottamatta eri puolilla vartaloa voi esiintyä kutiavaa paukuraista ihottumaa. Syyhyn erottaminen muista ihottumista ei aina ole helppoa. Epäselvissä tapauksissa, alle 2-vuotiaiden lasten ja vanhusten on hyvä käydä lääkärillä.

Syyhyn hoitoon saa ilman reseptiä apteekista tehokkaan lääkevoiteen. Voide levitetään pakkausohjeen mukaan varpaankärjistä leuankärkeen unohtamatta sormi- ja varvasvälejä, kainaloita, nivustaipeita, napaa, ulkoisia sukuelimiä ja pakaravakoa. Se pestään pois 8-15 tunnin kuluttua. Jos joutuu hoidon aikana pesemään kädet, ne voidellaan uudelleen. Oireettomille riittää yksi hoitokerta, oireisille hoito uusitaan 1 viikon kuluttua. Paukuroita ja jälkikutinaa voi olla hoidon jälkeen viikkojenkin ajan. 

Samanaikaisesti pitää hoitaa samassa taloudessa asuvat ja heidän seksipartnerinsa ja harkinnan mukaan muut lähikontaktit yökyläpaikkoja unohtamatta. Jos läheisellä on lääkärin toteama syyhy ja oman perheen oireet sopivat tautiin, voi hoidon aloittaa ilman lääkärissäkäyntiä. 

Lääkevoidehoidon yhteydessä vaihdetaan ja pestään ihoa koskettaneet vaatteet, lakanat, tyynyliinat ja pyyhkeet. Vuode imuroidaan. Konepesu tuhoaa syyhypunkit. Hankalasti pestäviä tekstiilejä voi seisottaa poissa käytöstä 3 vrk esim. muovipussissa tai pakastimessa 1 vrk ajan. 1-2 tuntia kuumassa kuivassa saunassa tai tunti kuivauskaapissa tai ½ tuntia kuivausrummussa ovat muita keinoja. Lapsi voi palata päiväkotiin/kouluun heti hoidon jälkeen. Koko ryhmää/luokkaa ei yleensä hoideta ”varmuuden vuoksi”, vaan henkilökunta seuraa tilannetta, joten pyydämme kertomaan heille havainnoistanne.

Lisätietoa http://www.terveyskirjasto.fi/terveyskirjasto/tk.koti?p_artikkeli=dlk00507&p_haku=syyhy

Tark. UH/ Hyv. EK 26.4.2016